NARIADENIE KOMISIE (ES) č. 773/2006
z 22. mája 2006
o dočasných a trvalých povoleniach pre určité doplnkové látky do krmív a dočasných povoleniach pre nové použitia určitých povolených doplnkových látok do krmív
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o prídavných látkach do krmív (1), a najmä na jej článok 3, článok 9d ods. 1 a článok 9e ods. 1,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (2), a najmä na jeho článok 25,
keďže:
(1)
V nariadení (ES) č. 1831/2003 sa ustanovuje povolenie doplnkových látok určených na používanie vo výžive zvierat.
(2)
Článkom 25 nariadenia (ES) č. 1831/2003 sa ustanovujú prechodné opatrenia pre žiadosti o povolenie kŕmnych doplnkových látok predložené v súlade so smernicou 70/524/EHS pred dátumom uplatňovania nariadenia (ES) č. 1831/2003.
(3)
Žiadosti o povolenie doplnkových látok uvedených v prílohách k tomuto nariadeniu boli predložené predo dňom začatia uplatňovania nariadenia (ES) č. 1831/2003.
(4)
Úvodné pripomienky k týmto žiadostiam boli zaslané Komisii podľa ustanovenia v článku 4 ods. 4 smernice 70/524/EHS pred dátumom uplatňovania nariadenia (ES) č. 1831/2003. S týmito žiadosťami sa má preto naďalej zaobchádzať v súlade s článkom 4 smernice 70/524/EHS.
(5)
Na podporu žiadosti o povolenie prípravku z mikroorganizmov Kluyveromyces marxianus-fragilis B0399 MUCL 41579 pre prasiatka boli predložené údaje. Európsky úrad pre bezpečnosť potravín (EÚBP) predložil 28. januára 2004 svoje stanovisko týkajúce sa tohto prípravku. Z tohto hodnotenia vyplýva, že podmienky ustanovené v článku 9e ods. 1 smernice 70/524/EHS v súvislosti s takýmto povolením sú splnené. V súlade s uvedeným by sa malo používanie tohto prípravku z mikroorganizmov podľa prílohy I k tomuto nariadeniu povoliť na štyri roky.
(6)
Nariadením Komisie (ES) č. 1453/2004 (3) sa bez časového obmedzenia povoľuje používanie enzýmového prípravku z endo-1,4-beta-xylanázy a endo-1,4-beta-glukanázy produkovaných kmeňom Aspergillus niger (CBS 600.94) v prípade kurčiat vo výkrme, moriek vo výkrme a prasiatok ako enzýmu E1609 v poťahovanej, tekutej a pevnej forme. Na podporu žiadosti o rozšírenie povolenia používania tohto enzýmového prípravku pre kačice a o zahrnutie granulovanej formy prípravku do povolenia pre tento druh zvierat boli predložené nové údaje. Európsky úrad pre bezpečnosť potravín (EÚBP) poskytol 30. novembra 2005 stanovisko týkajúce sa používania tohto prípravku, podľa ktorého predmetný prípravok nepredstavuje riziko pre túto ďalšiu kategóriu zvierat. Z hodnotenia vyplýva, že podmienky udelenia povolenia tohto prípravku na takéto použitie uvedené v článku 9e ods. 1 smernice 70/524/EHS sú splnené. Použitie tohto enzymatického prípravku podľa prílohy II k tomuto nariadeniu by sa malo povoliť na štyri roky.
(7)
Na podporu žiadosti o povolenie granulovanej formy enzýmu E1609 určenej pre kurčatá vo výkrme, morky vo výkrme a prasiatka boli predložené údaje. EÚBP poskytol 30. novembra 2005 svoje stanovisko týkajúce sa používania tohto prípravku. Z hodnotenia vyplýva, že podmienky udelenia povolenia v prípade takéhoto použitia uvedené v článku 3a smernice 70/524/EHS sú splnené. V súlade s uvedeným by sa používanie tohto enzymatického prípravku podľa prílohy III k tomuto nariadeniu malo povoliť bez časového obmedzenia.
(8)
Z hodnotenia týchto žiadostí vyplýva potreba uplatňovať isté postupy na ochranu pracovníkov pred vystavením účinkom doplnkových látok uvedených v prílohách. Takáto ochrana by sa mala zabezpečiť uplatňovaním smernice Rady 89/391/EHS z 12. júna 1989 o zavádzaní opatrení na podporu zlepšenia bezpečnosti a ochrany zdravia pracovníkov pri práci (4).
(9)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Používanie prípravku, ktorý patrí do skupiny „mikroorganizmy“ podľa ustanovení prílohy I, ako doplnkovej látky vo výžive zvierat podľa podmienok ustanovených v tejto prílohe sa povoľuje na štyri roky.
Článok 2
Používanie prípravku, ktorý patrí do skupiny „Enzýmy“ podľa ustanovení prílohy II, ako doplnkovej látky vo výžive zvierat podľa podmienok ustanovených v tejto prílohe sa povoľuje na štyri roky.
Článok 3
Používanie prípravku, ktorý patrí do skupiny „Enzýmy“ podľa ustanovení prílohy III, ako doplnkovej látky vo výžive zvierat podľa podmienok ustanovených v tejto prílohe sa povoľuje bez časového obmedzenia.
Článok 4
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. mája 2006